1 بُتھ ژٕ کراوتھ چلے کلان اوس چانس رویس نورگہاں اوس اوٚبرٕ لونگاہ اکھ کلہ نۅمرٲوتھ چانٮ۪ن زلفن پٲراوان اوس ہکچہ کران اوس شیٖن کنٮ۪ن پٮ۪ٹھ واو کلٮ۪ن منٛز گنگراوان اوس شٮ۪ن طرفن اوس تٕر سمندر ژۅن چشمن منٛز نار وزان اوس شیٖنس کلہٕ کوٚڈ اندرَم نارن دۅن دریاون آب ہُران اوس سرتا پاے بہ اوسُس گمہٕ سٔرۍ ہن ہن چون بدن تہ دزان اوس کتھ اکھ ونہ ہے پوٚز گلہ زٮ۪و گٔے دُنیا شاید ژرژاوان اوس تالس زٮ۪و دِتھ بولان اکھ دل اکھ اِل دٲرتھ بوزان اوس 2 زا شُر سرۍیہ وَں کھۅکھشہ پکان اوس وَہٕکس دلہٕ تلواس وۅتھان اوس میدانس منٛز شیٖنہ ٹیٚکیو ستۍ کمہ تاں ملکک نقشہ بنان اوس بُتلہ جٮ۪مبر ٲس منہ منٛز پیمژ چون گلابۍ بدن شولان اوس پے اوس پھیران ؤتھرس ؤتھرس چون سرو قد کاڈ کڈان اوس آبس قطرس قطرس تینبر رخسارک احوال ونان اوس شہرٕ نٮ۪بر کُن ویٚتھہِ ہٕنز کھۅنہ منٛز ژندرم چانے مۅکھہ وۅپدان اوس میون خیال وٹھن پٮ۪ٹھ یتھ زن کوتر پنجرس منٛز تڑپان اوس چاے گمژ ٲس ٹھنڈٕ خبر کر سینس سخ وشنیر پھبان اوس ژےٚٲسی گرٕ گژھنٕچ جلدی میون چھُ کیاہ مےٚ نہ کانہہ پراران اوس 3 سونتس ازتاں کُس مازان اوس خطِ سبزس کُس وارٕ سنان اوس ٲس کمس ونہِ چشمِ بصیرت مانو لالک ژونگ دزان اوس چٲنس وٹھہ کمہِ جارس اندۍ پکۍ میانہ ارادک زیٹھ لسان اوس چانیو یاون گُمہ ریو پے ببرِ کلٮ۪ن بامن تہِ پھٹان اوس دروازس پٮ۪ٹھ بلبل صبحے راگ بسنت بہار پچان اوس چٲنس دارِ ہنگس پٮ۪ٹھ تمہِ دۅہ ٹھہ ٹھہ کرۍ کرۍ تاپھ اسان اوس شام شفق اوس پھۅلہ وُن پھۅلہ وُن سنہٕ وُن سنہٕ وُن روٗد پٮ۪وان اوس دروازس گوو راسے ٹُھک ٹھک دُب دُب دِل وایہ ژلان اوس گاشہِ مندٮ۪ن یکبار گھرس گوو خوابس اندر خواب وچھان اوس نبہٕ دٔندس پٮ۪ٹھ شامُک تارکھ پہرے أچھ ٹٹہِ وار کران اوس ***